
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 14 iunie 2016
Nr.4c-9/125
RAPORT

asupra propunerii legislative pentru modificarea și completarea Ordonanței de urgență a Guvernului nr.75/2005 privind asigurarea calității educației
(Plx.183/2016)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.183 din 16 mai 2016, Comisia pentru învăţământ, ştiinţă, tineret şi sport a primit, spre dezbatere, în fond, propunerea legislativă pentru modificarea și completarea Ordonanței de urgență a Guvernului nr.75/2005 privind asigurarea calității educației.
           Pentru întocmirea raportului, Comisia a analizat avizul Comisiei juridice, de disciplină și imunități, avizul Consiliului Legislativ și avizul Consiliului Economic și Social.                                
           Propunerea legislativă are ca obiect de reglementare modificarea şi completarea Ordonanței de urgență a Guvernului nr.75/2005 privind asigurarea calității educației, aprobată cu modificări prin Legea nr.87/2006, cu modificările și completările ulterioare, în sensul clarificării procedurilor de acordarea a autorizațiilor de funcționare provizorii sau de acreditare unităților de învățământ înființate în cadrul unor societăți, fundații sau asociații non-profit cu obiect de activitate în domeniul învățământului. 
2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 18 deputaţi, din totalul de 26 membri ai Comisiei. 

3. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naționale și Cercetării Științifice.
4.  Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
5. În urma dezbaterii, în şedinţa din 14 iunie 2016, Comisia a propus, cu unanimitatea voturilor celor prezenți, respingerea propunerii legislative din următoarele considerente:
- modificările propuse prin textul inițiativei legislative nu întăresc puterea legii, ci o slăbesc și creează confuzie în aplicarea acesteia;
- la acest moment, orice entitate care dorește înființarea unei unități de învățământ preuniversitar, trebuie să solicite autorizația de funcționare provizorie înainte de a începe procesul instructiv-educativ și nu după 30 sau 60 de zile de la începerea activității așa cum rezultă din textul propunerii legislative;
- conform prevederilor legale în vigoare, în cazul în care se constată neîndeplinirea standardelor de evaluare, neacordarea autorizării se realizează la propunerea ARACIP, prin ordin de ministru, în timp ce conform textului inițiativei, dacă unitățile primesc un aviz negativ din partea ARACIP, acestea sunt obligate să declanşeze imediat procedura de suspendare conform legislaţiei în vigoare, fără a se preciza și sancțiunile în cazul în care unitățile nu declanșează aceste proceduri; 

- textul inițiativei legislative nu respectă prevederile Legii nr. 24/2000 privind normele de tehnica legislativa pentru elaborarea actelor normative, republicată, cu modificările și completările ulterioare.



       PREŞEDINTE 



                   

            SECRETAR

                              Adrian Nicolae DIACONU                                                                    Victor CRISTEA

                                                                                                                                                                      Consilier parlamentar

                                                                                                                                                                          Ioana Florina Mînzu

